Private woonstelle kan koshuisverblyf verskaf | Netwerk24
Deur Simvuyele Mageza 06 April 2017 20:54
Die Tshwane-Universiteit van Tegnologie (TUT) het 'n beleid goedgekeur vir private woonstelle om as universiteitskoshuise geakkrediteer te word.
Die universiteit het Donderdag in 'n verklaring gesê private woonstelle het tot Vrydag om aansoek te doen om die nodige akkreditasie.
"Die doel van die beleid is om te verseker dat diensverskaffers voldoen aan al die standaarde vir geskikte studenteverblyf," het Willa de Ruyter, TUT-woordvoerder, gesê.
Die besluit om die goedkeuring van dié beleid te bespoedig is in Februarie geneem.
Hierdie akkreditasie is nodig sodat beursgeld en lenings van die nasionale finansiële hulpskema vir studente (NSFAS) vir hierdie verblyf gebruik kan word.
Volgens De Ruyter gaan die geboue ondersoek word sodat studente so gou as moontlik kan intrek.
" 'n Komitee sal saamgestel word om van volgende week af alle aansoeke te bestudeer en die geboue te besoek."
Sphamandla Qwabe van die sentrale verteenwoordigende studenteraad (VSR) se ondersteuningsdienste vir studente het egter gesê net 'n handjievol studente gaan hierdeur gehelp word en daar is baie meer wat nog uitgelaat gaan wees.